B. Bugár, poslanec: (2001-09-05):
J. Kalman, poslanec: Vážený pán podpredseda, vážená Národná rada, dovoľte mi pár poznámok k predloženým návrhom kolegov poslancov v záujme riešenia situácie na trhu práce. Aj ja chcem oceniť skutočnosť, že už keď nie vláda Slovenskej republiky, že aspoň poslanci hľadajú aké také riešenia v prípade aj kozmetických úprav nato, aby sa jeden z najväčších problémov našej spoločnosti - vysoká nezamestnanosť riešila. Z tohto pohľadu treba skutočne oceniť tieto snahy a hľadať v týchto návrhoch to dobré, čo je, a skutočne podporiť to, čo by celému systému pomohlo. Moja ďalšia poznámka, ak ste hovorili niektorí o tom, že minimálne by tu mali byť niektorí členovia vlády, stotožňujem sa aj s tým, že minimálne minister práce, sociálnych vecí a rodiny, ale predovšetkým podpredseda pre ekonomiku pán Mikloš ako predseda Rady hospodárskej a sociálnej dohody by tu skutočne mal byť, pretože sa to týka práve jeho oblasti. Hneď na začiatok chcem povedať, že ani jeden z týchto návrhov, ktoré sú tu, nerieši problém zamestnanosti, nerieši problém zamestnanosti. Teraz k jednotlivým návrhom. Tlač 992 k návrhu poslanca Roberta Fica. Chápem tento návrh predovšetkým, a nakoniec to bolo aj zdôraznené, ako určitý prvý pokus riešenia problému s čiernou prácou. Nechápem ho ako problém riešenia zamestnanosti alebo boja proti nezamestnanosti. Chcem reagovať aj nato, čo sám predkladateľ povedal vo svojej predkladacej správe. Žiaľ, mám iné skúsenosti, keď sme testovali tento problém aj tento návrh, respektíve podobný návrh, pretože Hnutie za demokratické Slovensko vo svojom pripravovanom volebnom programe má niečo podobné. S niečím podobným chceme osloviť ľudí iba s tým, že podľa môjho názoru máme niektorý systém dopracovaný troška komplexnejšie aj s konkrétnym dopadom, a preto ja položím jednu otázku, na ktorú treba v každom prípade myslieť, v prípade, keď to pôjde do druhého čítania v druhom čítaní. Pri týchto našich konzultáciách, keď sme si to overovali v súvislosti s naším návrhom a našimi pripravovanými opatreniami, sme narazili na problém, že práve starostovia obce nebudú a nie sú momentálne pripravení na to, aby dokázali vyriešiť túto skutočnosť. Možnože ak bude zákon a zo zákona im táto povinnosť bude jednoznačne vyplývať, situácia sa môže zmeniť. Za pokus to stojí. Podobne treba premyslieť, čo s tým, čo sa hovorí tu na strane, strany nie sú označené, že evidovaný nezamestnaný môže byť zaradený na prácu, na ktorú sa vyžaduje vzdelanie zhodné so stupňom vzdelania a tak ďalej a tak ďalej, pán Fico vie, o čo ide. Obávam sa, že v takomto prípade bude pomerne veľmi veľa nezamestnaných podľa takto navrhovaného alebo takto chápaného návrhu. Nebude môcť vlastne prijať žiadnu prácu na úrovni obce. Pozitívne v tomto smere je aj táto skutočnosť, že vlastne nahradíme verejnoprospešné práce a finančné zdroje, ktoré sa dávajú každý rok na verejnoprospešné práce, môžu byť iným účelom využité. Možnože práve tými štátnymi dotáciami, o ktorých trebárs budem hovoriť v súvislosti s ďalšími návrhmi v rámci veľkého tresku. Tiež bude treba potom v prípade čítania v druhom čítaní premyslieť, čo so systémom, čo s tými nezamestnanými, ktorých vyradíme zo systému. Nemôžeme ich nechať bez ničoho. Tento návrh zatiaľ o týchto otázkach nehovorí. V každom prípade však treba zvážiť, treba túto snahu oceniť a v rámci druhého čítania ju bude treba vylepšiť ako pokus o riešenie čiernej práce. Na začiatok je to celkom prijateľné. Pokiaľ ide o druhý návrh, o tlač číslo 1039, otázka preplácania cestovného. Dámy a páni, už doobeda sme hovorili v súvislosti s vývojom dôchodkov a reálnych dôchodkov na Slovensku a ich porovnávaním vo vzťahu k vývoju reálnych miezd, že predovšetkým za posledné obdobie, ale vôbec na Slovensku zaostáva reálna mzda ďaleko za Európskou úniou a takisto zaostáva aj dôchodok. A práve táto skutočnosť, ktorá je tu naznačená, že pomôcť ľuďom tým, že sa im dá určitá finančná náhrada zato, aby mohli ísť niekde do vzdialenej obce alebo mesta za svojou prácou, potvrdzuje tento fakt, že u nás je nízka cena práce. Že aj keď je niekde voľné pracovné miesto, tak zo vzdialenejších oblastí sa tam neoplatí chodiť len kvôli tomu, že vlastne samotná mzda s nákladmi a tak ďalej vrátane toho cestovného sa nevyplatia a je lepšie potom byť na rôznych sociálnych dávkach, pretože človek aspoň nemusí nikde chodiť a nemusí nič robiť. Takže bolo by dobré, keby sme si tento moment všimli a urobili určité ďalšie opatrenia trebárs aj v súvislosti s minimálnou mzdou, so životným minimom a tak ďalej, ktoré sa budú, predpokladám, predkladať v čo najkratšom čase do parlamentu, aby sme aj túto skutočnosť zvažovali alebo si uvedomovali. Pretože aj cena práce v súvislosti s našou tendenciou integrovať sa do Európskej únie, musí sa s týmto niečo urobiť. Vidím tento materiál taký dosť diskriminačný vo vzťahu k tým zamestnaným, ktorí napriek nízkej cene práce, ale najmä preto, aby si zachovali pracovný návyk a možno v očakávaní, že sa cena práce a ich mzda zvýši alebo zlepší, napriek tomu cestujú do tých vzdialených miest, do tých vzdialených obcí za prácou. V tomto prípade by tu bola skutočná diskriminácia vo vzťahu k týmto ľuďom, ktorí si platia zo svojho, vo vzťahu k tým, ktorí sa navrhujú tu, že by im zaplatil štát. Z tohto pohľadu opäť ďalšia myšlienka alebo ďalšie zamyslenie, ktoré je dosť aktuálne a ktoré bolo niekoľkokrát aj v parlamente prerokované alebo sa o týchto otázkach hovorilo. Predsa len zvážiť aj v súvislosti so študentmi, aj v súvislosti s ďalšími zamestnanými, či neriešiť predsa len otázku cestovného, respektíve väčších dotácií zo štátu v rámci verejnej zákazky. Teraz mi to slovo presne nenapadá. To, čo platilo doposiaľ, lebo stále platí v súvislosti s dotáciou štátu vo vzťahu k železniciam a respektíve k autobusovej doprave. Pretože to je len určitá, určitá výhrada k niektorým týmto jednotlivcom. Z tohto pohľadu treba skutočne zvážiť, či takto určitým spôsobom diskriminovaný návrh treba postúpiť do druhého kola, pokiaľ ide do druhého čítania. Pokiaľ ide o návrh číslo 1040, oceňujem tú myšlienku hľadať možnosť pre absolventov. Oceňujem tú myšlienku nájsť zamestnanie a z tohto pohľadu sa budem prihovárať tomu, aby tento návrh prešiel do druhého čítania. Vážené dámy, vážení páni, ďakujem vám za pozornosť.